Document ID: 32014R0426

KOMISJONI MÄÄRUS (EL) nr 426/2014,
25. aprill 2014,
millega muudetakse Euroopa Parlamendi ja nõukogu määruse (EÜ) nr 110/2008 (piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta) II lisa
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 15. jaanuari 2008. aasta määrust (EÜ) nr 110/2008 piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta, (1) eriti selle artiklit 26,
ning arvestades järgmist:
(1)
Määruse (EÜ) nr 110/2008 II lisas on sätestatud, et 16. kategooriasse „Leotamise ja destilleerimise teel saadud kange alkohoolne jook (nimetusele eelneb puuvilja nimetus)” kuuluvat piiritusjooki saab toota kõnealuses lisas loetletud puuviljade või marjade leotamise teel. Mõnes liikmesriigis toodetakse seda liiki piiritusjooki traditsiooniliselt ka muudest puuviljadest, mis ei ole hõlmatud kõnealuse nimekirjaga. Seetõttu tuleks täiendada selliste puuviljade või marjade loetelu, mida kasutatakse kõnealuse kategooria piiritusjookide tootmisel.
(2)
Määruse (EÜ) nr 110/2008 II lisas on sätestatud, et 24. kategooriasse „Akvavit või aquavit” kuuluv piiritusjook on köömne- ja/või tilliseemnemaitseline piiritusjook, mida on maitsestatud taime- või vürtsidestillaadiga. Nende piiritusjookide tootmisel kasutatakse traditsiooniliselt põllumajandusliku päritoluga etüülalkoholi. Praeguses piiritusjoogi kategoorias „Akvavit või aquavit” ei täpsustata põllumajandusliku päritoluga etüülalkoholi kasutamise kohustust. Piiritusjoogi akvavit või aquavit tootmisel põllumajandusliku päritoluga etüülalkoholi kasutamine on aga oluline selleks, et toote kvaliteeti tagada.
(3)
Seepärast tuleks määrust (EÜ) nr 110/2008 vastavalt muuta.
(4)
Käesoleva määrusega ette nähtud meetmed on kooskõlas piiritusjoogituru komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 110/2008 II lisa muudetakse vastavalt käesoleva määruse lisale.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. aprill 2014

Labels: 3
17